16-åring til Breivik: «Hva faen er det du driver med?»
16-åringen fra Akershus, som ønsker å være anonym, hadde vært medlem i cirka fem år da hun var på sin fjerde eller femte Utøya-leir 22. juli i fjor. Hun satt i Storsalen i Kafébygget da skytingen startet. - Skuddene kom nærmere og nærmere, og folk kastet seg ned på gulvet. Jeg reiste meg opp og gikk mot et vindu og ser en politimann stå utenfor med en del mennesker bak seg, fortalte 16-åringen og fortsatte: - Så skriker jeg: «Hva faen er det du driver med?»Ifølge jenta vekket dette oppmerksomheten til Breivik, og at han vendte blikket mot vinduet hun sto i. - Så sa han «Jeg er politimann og er kommet for å beskytte dere». Han sa også at han ville at vi skulle samle oss i en gruppe for at han kunne passe på oss, sa AUF-jenta. Aktor Svein Holden foreholdt hva 16-åringen fortalte at Breivik hadde sagt i politiavhør to dager etter massakren: «Har du hørt hvor skuddene kommer fra?» og «Samle dere sammen for at jeg skal kunne hjelpe dere». 16-åringen bekreftet dette. Da Breivik begynte å nærme seg inngangen til Lillesalen, begynte 16-åringen å løpe for livet i motsatt retning - i den retningen Breivik hadde kommet fra.På vei ned til utescenen, ikke langt fra Hovedhuset og bryggen, skrek hun hele veien og så en person ligge på magen. - Jeg dyttet i personen og trodde ikke på at det var sant. Jeg sa: «Slutt å tull». Da jeg snudde personen så jeg at personen var skutt og jeg så blod. Likevel gikk det ikke opp for meg at dette var virkelig, sa hun. 16-åringen gråt da hun fortalte om jakten fra skuddene og til et trygt gjemmested. Holden forsøkte å trøste jenta ved å si at dette kom til å gå bra og at de hadde god tid.Hun tørket tårene og fortsatte å fortelle at hun traff en jente, og at de gjemte seg i gresset sammen ved utescenen. - Da hørte vi skyting og at han kom nærmere oss. Vi hørte han snakke. Han sa at han skulle passe på, og jeg tenkte at det sikkert var meg han siktet til siden jeg hadde snakket med ham tidligere. Da ble jeg livredd. Men Breivik oppdaget aldri 16-åringen og den andre jenta, slik at de kunne løpe videre ned mot Stoltenberget da skuddene ble fjernere. Hun kastet seg uti og svømte cirka halvveis før hun begynte å svømme tilbake fordi hun så en venninne som hun hadde tatt med til Utøya for første gang. Da så hun Breivik stå på bryggen og skyte mot vannet. Senere beveget han seg til Stoltenberget. - Jeg er en nysgjerrig person og måtte se på det som skjedde selv om det kanskje ikke har vært bra i ettertid. Han skjøt vilt og overalt. 16-åringen svømte deretter til land og ble reddet.
Jenta (16) sto i et vindu i Kafébygget da hun fikk øye på Breivik. Hun ropte til ham - og fikk svar.